Det gælder om at pakke spørgsmålet ind i ordet ’angiveligt’ eller andre udtryk, hvis du ikke ønsker at stå ansigt til ansigt med politimester Striks. Den såkaldte respektpakke kan i visse tilfælde ramme dig med otte års fængsel, hvis du kommer til at grovfornærme fællesskabet (?) og de institutioner og mennesker, der repræsenterer det. Den kan også komme til at ramme forsamlings- og ytringsfriheden.

Jeg ved ikke længere, hvem der definerer retfærdig harme. Men helt forsigtigt og med en undskyldning klar i baglommen tillader jeg mig alligevel at mene, at dette land (tilsyneladende) styres af slyngler, løftebrydere, krabater, onde, empatiløse og hadefulde. Må man i den anledning være sorrigfuld? Måske.

Vi har en mørklægningslov, der forhindrer borgerne i at få indsigt. Vi har mange løftebrud, især når det gælder Irakkommissionen. Vi har en skattelovgivning, der bevæger sig op og ned og frem og tilbage, sådan at det bliver nemmere at klappe i og helt håbløst at spørge sig for. Vi har folkevalgte og følgere, der ærgrer sig over, at de ikke druknede. Alle sammen. Folk, der danser, mens bådene kæntrer.